০০ তোতা মিয়া রাস্তায় তীব্র জলাবদ্ধতা নিয়ে  যাহাবক্স লেনের বাসিন্দাদের দীর্ঘদিন ধরে বসবাস করতে হচ্ছে। পানি উপচিয়ে বাসাবাড়িতেও ঢুকে পড়েছে। ফলে ঘরের কাজকর্মসহ পথচলাচলে মারাত্মক ব্যাঘাত ঘটছে। পচা পানির দুর্গন্ধে এলাকায় নানাবিধ রোগব্যাধি দেখা দিয়েছে। বেড়ে গেছে মশা-মাছির উপদ্রব। সামনে বর্ষা মৌসুমের আগেই এ জলাবদ্ধতা দূর করা না হলে এলাকার মানুষকে আরো চরম ভোগান্তি পোহাতে হবে বলে স্থানীয়রা জানিয়েছে। আর তারা এ জলাবদ্ধতার জন্য ঢাকা সিটি করপোরেশন (ডিসিসি) ও ওয়াসাকে দায়ী করেছে । যাহাবক্স লেনটি ঢাকা সিটি করপোরেশনের ৫৪ নাম্বার ওয়ার্ডে অবস্থিত। এখানে প্রায় ২০  হাজার লোকের বসবাস। ৬৭৭/৩ নাম্বার বাড়ির মালিক শামসুর রহমান বাবুর ঘরে গিয়ে দেখা যায় ডায়েনিং রুম, বেডরুম পানিতে সয়লাব হয়ে গেছে। বাবু বলেন, গত দুই মাস ধরে এই পানির উপরে বাস করতে হচ্ছে। ট্যাঙ্কির পানির সাথে ড্রেনের ময়লা পানি মিশে যাওয়ায় পানি খাওয়া যাচ্ছে না। বাধ্য হয়ে বাইরে থেকে খাবার পানি কিনে আনতে হচ্ছে। তাঁর স্ত্রী বলেন, ময়লা পানির দুর্গন্ধে দম বন্ধ হয়ে আসে। এলাকা ছেড়ে চলে যেতে ইচ্ছে করে। অন্যদিকে নয়াটোলায় পানির পাম্প এবং রেডক্রিসেন্ট অফিসের ভেতরও হাঁটুপরিমাণ ড্রেনের ময়লা পানিতে ভরে গেছে। এলাকাবাসী  জানান, ডিসিসি ও ওয়াসার গাফিলতির কারণে তাদের ময়লা দুর্গন্ধযুক্ত পানির ওপর দিয়ে প্রতিদিন যাতায়াত করতে হচ্ছে। ৬৬৬/২ নাম্বার বাসার বাসিন্দা শামীনুর রহমান বলেন, মগবাজার মোড় থেকে টিঅ্যান্ডটি লেন হয়ে পেয়ারাবাগসহ গাবতলা গলি এবং নয়াটোলা এলাকার বাসাবাড়ির ব্যবহূত পানি রেডক্রিসেন্টের অব্যবহূত পুকুরে গিয়ে পড়ত। সম্প্রতি পুকুরটি ভরাট হয়ে যাওয়ায় বর্তমানে পানি রাস্তার ওপর দিয়ে প্রবাহিত হচ্ছে। মাঝে মাঝে উপচে বাসাবাড়িতেও ঢুকে পড়ছে। ডিসিসি ও ওয়াসা ত্বরিত্ ব্যবস্থা না নিলে সামনের বর্ষা মৌসুমে মগবাজার এলাকা পানিতে সয়লাব হয়ে  যাবে। যাহাবক্স লেনের বাসিন্দা নূরবানু জানান, তার মেয়ে জোহরা বেগম রাত ৩টায় হঠাত্ অসুস্থ হয়ে পড়লে বহু কষ্টে জলাবদ্ধতা পাড়ি দিয়ে হাসপাতাল নেয়া হয়েছে। আবদুল হালিম বাবুল বলেন, প্রতিদিন পথচলাচলে খুবই কষ্ট হচ্ছে। মসুল্লিরা মসজিদে যেতে পারে না। বাচ্চারা প্রায়শই রাস্তায় দুর্ঘটনার শিকার হয়। জলাবদ্ধ পচা পানির দুর্গন্ধে অনেকে অসুস্থ হয়ে পড়েছে। এলাকায় মশা-মাছির উপদ্রব বেড়ে গেছে। মো. লাজিজ বক্স বলেন, দীর্ঘদিন ধরে রাস্তা জলাবদ্ধ থাকার কারণে সাপ্লাইর পানি খাওয়া যাচ্ছে না। এ ছাড়া কিছুদিন আগে ৭/৮ বছরের একটি বাচ্চা পানিতে পড়ে  মারা গেছে। অ্যাডভোকেট মোহাম্মদ ওয়াহিদুজ্জামান বলেন, ডিসিসি এবং ওয়াসার দায়িত্ব সমস্যার সমাধান করা। তারা আশ্বাস দিচ্ছে; কিন্তু কিছুই হচ্ছে না। এ ব্যাপারে যোগাযোগ করা হয় ওয়াসার ড্রেনেজ বিভাগের সাথে। সরেজমিনে গিয়ে দেখে আসা হয়েছে বলে দায়িত্বপ্রাপ্ত কর্মকর্তা জানান। ড্রেনেজ সার্কেলের তত্ত্বাবধায়ক প্রকৌশলী জানান, আমি রিপোর্ট দিয়ে দিয়েছি। ওয়ার্ড কাউন্সিলর শর্মিলা ইমাম জানান, এ বিষয়ে ডিসিসি এবং ওয়াসার ঊর্ধ্বতন কর্মমর্তাদের সাথে যোগাযোগ করেছি। তারা সরেজমিনে লোক পাঠিয়েছে। তবে ডিসিসি সূত্র জানিয়েছে, আগামী  বর্ষার আগেই এলাকার জলাবদ্ধতা দূরীকরণের কাজ শুরু হবে। স্থানীয় সংসদ সদস্য আসাদুজজামান খান কামাল বলেন, ঢাকা সিটি করপোরেশন (ডিসিসি), ওয়াসা এবং হাতিরঝিল প্রকল্পের সমন্বয়ে এই জলাবদ্ধতা অচিরেই দূর হবে। ডিসিসি এ ব্যাপারে পানি নিষ্কাশনের ড্রইং ডিজাইন করছে। হাতিরঝিল প্রকল্পও ব্যবস্থা নিচ্ছে। আশা করা যায় অল্প কয়েক দিনের মধ্যে হাতিরঝিল প্রকল্প এই পানি নিষ্কাশনের ব্যবস্থা শুরু করবে। জলাবদ্ধতার কারণ সম্পর্কে তিনি বলেন, একদিকে নিচু এলাকা, তার ওপর জমির মালিকরা মাটি ভরাট করে উঁচু করায় এবং কিছু জলাধার ভরাট হওয়ার কারণে পানি  সরতে পারছে না। আশা করি এই মাসের মধ্যে এলাকায় স্বাভাবিক অবস্থা ফিরে আসবে।